आंध्र प्रदेश में सामने आए Coronavirus के 97 नए मामले, एक मरीज की मौत
आंध्र प्रदेश में शुक्रवार को कोरोना वायरस संक्रमण से एक और मौत हो गई। राज्य में कोविड-19 से अब तक कुल 7,158 मरीजों की मौत हो चुकी है। स्वास्थ्य विभाग ने एक बुलेटिन में कहा कि शुक्रवार को सुबह नौ बजे तक पिछले 24 घंटे में 179 मरीज संक्रमण मुक्त हुए और संक्रमण के 97 नए मामले सामने आए।
अमरावती: आंध्र प्रदेश में शुक्रवार को कोरोना वायरस संक्रमण से एक और मौत हो गई। राज्य में कोविड-19 से अब तक कुल 7,158 मरीजों की मौत हो चुकी है। स्वास्थ्य विभाग ने एक बुलेटिन में कहा कि शुक्रवार को सुबह नौ बजे तक पिछले 24 घंटे में 179 मरीज संक्रमण मुक्त हुए और संक्रमण के 97 नए मामले सामने आए, जिसके बाद राज्य में कुल संक्रमितों की संख्या बढ़कर 8,88,275 हो गई। बुलेटिन के मुताबिक, राज्य में उपचाराधीन मरीजों की संख्या 1,071 है। वहीं कुल 8,80,046 मरीज संक्रमण से उबर चुके हैं।वहीं केन्द्रीय स्वास्थ्य मंत्रालय ने कहा कि भारत में कोविड-19 टीकाकरण अभियान के तहत अब तक लगभग 50 लाख लाभार्थियों को टीके लगाए जा चुके हैं जबकि देश में उपचाराधीन रोगियों की संख्या कम होकर 1.51 लाख पर आ गई है। भारत में उपचाराधीन रोगियों की संख्या अब तक संक्रमित पाए गए लोगों की कुल संख्या का महज 1.40 प्रतिशत है। मंत्रालय ने कहा, ''भारत में प्रति दस लाख की आबादी पर संक्रमितों की संख्या 7,828 है जो दूसरे देशों के मुकाबले बहुत कम है। रूस, जर्मनी, इटली, ब्राजील, फ्रांस, ब्रिटेन और अमेरिका में यह संख्या कहीं अधिक है।'' मंत्रालय के अनुसार 17 राज्यों और केन्द्र शासित प्रदेशों में प्रति दस लाख की आबादी पर संक्रमितों की संख्या राष्ट्रीय औसत से कम है। लक्षद्वीप में प्रति दस लाख की आबादी पर मरीजों की संख्या सबसे कम 1,722 है। मंत्रालय ने कहा कि पांच फरवरी तक देश में कुल 49,59,445 लाभार्थियों को टीके लगाए जा चुके हैं। 24 घंटे के दौरान 11,184 सत्रों में 5,09,893 लोगों को टीके लगाए गए हैं। मंत्रालय ने कहा कि देश में अब तक टीकाकरण के कुल 95,801 सत्र आयोजित किये जा चुके हैं। आठ राज्यों और केन्द्र शासित प्रदेशों में 61 प्रतिशत लाभार्थियों को टीके लगाए गए हैं। देश में जितने लोगों को टीके लगाए गए हैं, उनमें से 11.9 प्रतिशत (5,89,101) टीके उत्तर प्रदेश में लगाए गए हैं।मंत्रालय ने बताया कि देश में 24 घंटे के दौरान 15,853  लोगों के संक्रमण मुक्त होने के बाद ठीक हो चुके लोगों की कुल संख्या बढ़कर 1,04,96,308 हो गई है। मंत्रालय ने कहा, ''कुल संक्रमितों और ठीक हो चुके लोगों की संख्या में अंतर बढ़कर 1,03,44,848 हो गया है।'' मंत्रालय ने कहा कि संक्रमण से उबरने के 85.06 प्रतिशत मामले छह राज्यों और केन्द्र शासित प्रदेशों से सामने आए हैं। केरल में एक दिन में सबसे अधिक 6,341 लोग संक्रमण से उबरे हैं।